Diari Oficial de la Generalitat Valenciana


Sumari del DOGV 5129, del 07-11-2005 (2005/12113)

ORDRE de 28 d'octubre de 2005, de la Conselleria d'Agricultura, Pesca i Alimentació, per la qual es publiquen les bases reguladores de la línia d'ajudes a favor de les associacions ramaderes per al foment de races autòctones espanyoles de protecció especial en perill d'extinció.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5129

Data del DOGV
:   07-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/12063


Data del document
:   21-10-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * associació
    * suport econòmic
    * espècie protegida
    * ajuda pública
    * ramat
    * cria de bestiar

ORDRE de 28 d'octubre de 2005, de la Conselleria d'Agricultura, Pesca i Alimentació, per la qual es publiquen les bases reguladores de la línia d'ajudes a favor de les associacions ramaderes per al foment de races autòctones espanyoles de protecció especial en perill d'extinció. [2005/A12189]
  
El Reial Decret 997/1999, d'11 de juny, sobre foment de les races autòctones espanyoles de protecció especial en perill d'extinció, establix les bases reguladores d'una línia d'ajudes per a les organitzacions o associacions de ramaders reconegudes per les comunitats autònomes. Segons s'establix en l'article 5, les sol·licituds d'ajudes es dirigiran a l'òrgan competent de la comunitat autònoma que haja atorgat el reconeixement als efectes que anualment resolguen la concessió o denegació de les ajudes que s'establisquen en el marc d'este reial decret i, per tant, es procedisca al seu pagament.
  
En l'actualitat i segons el Reial Decret 1.682/1997, de 7 de novembre, s'actualitza el Catàleg Oficial de Races de Bestiar d'Espanya, es cataloga en el seu annex com a raça autòctona de protecció especial en perill d'extinció l'ovella Guirra.
  
Així, la Conselleria d'Agricultura, Pesca i Alimentació, conscient de les dificultats per les quals passa el sector ramader d'oví i caprí, a la Comunitat Valenciana i, en especial, els ramaders de raça ovina Guirra, pretén mitjançant esta ajuda recolzar de forma decidida les activitats necessàries que s'emmarquen tant en el Pla Estratègic de la Conselleria com en la mateixa Llei de Ramaderia 6/2003, de 4 de març, de la Comunitat Valenciana. En este sentit, l'esmentada llei, en l'article 38, es referix a les agrupacions de desenvolupament ramader pel que fa a la seua possibilitat d'accés a les ajudes públiques, i en l'article 49 recull la importància de les races en perill d'extinció, per la qual cosa resulta necessari promoure el seu foment en la cria i utilització d'estos tipus de bestiar.
  
Esta raça constituïx un patrimoni d'una riquesa incalculable, a la Comunitat Valenciana, des de diversos punts de vista: econòmic, social, mediambiental i dels recursos genètics. Per això i per l'interés creixent dels ramaders i col·lectius regionals per esta i altres races autòctones és necessari posar a disposició, tant d'associacions de criadors ja constituïdes com d'aquelles que pogueren crear-se en un futur, una línia d'ajudes per a la seua conservació i foment.
  
Per tot això, a proposta del director general d'Investigació i Innovació Agrària i Ramaderia, en l'exercici de les competències que tinc atribuïdes,
  
ORDENE
  
Article 1. Objecte, condicions i finalitat
  
L'objecte de la present convocatòries és la concessió d'ajudes econòmiques destinades a les associacions de criadors d'animals de determinades races per a contribuir al finançament d'actuacions que perseguisquen la conservació i foment de les races autòctones de protecció especial en perill d'extinció catalogada segons l'annex del Reial Decret 1.682/1997.
  
S'establix com a condició que les esmentades actuacions es desenvolupen des de l'1 de gener de l'any per al qual se sol·licite l'ajuda i s'enquadren entre algunes de les línies següents:
  
Realització d'estudis sobre els aspectes etnològics, zootècnics i productius de les espècies, així com sobre la seua caracterització morfològica i reproductiva.
  
b) Gestió del llibre genealògic i realització d'estadístiques que recullen els aspectes productius, estructures de població per ubicació de ramats, línies i estirps, edats, capacitat reproductiva.
  
c) Creació de bancs de germoplasma, semen i embrions congelats o reserva en viu.
  
d) Elaboració de programes de conservació i millora genètica i la seua posada en pràctica.
  
La finalitat d'estes ajudes és conservar i fomentar les races autòctones catalogades de protecció especial en perill d'extinció.
  
Article 2. Requisits i obligacions dels beneficiaris
  
Per a obtindre la condició de beneficiari les associacions hauran de complir els requisits següents:
  
a) No tindre ànim de lucre
  
b) Acreditar que els ramaders que les integren disposen d'un mínim del 60 per 100 de les reproductores de la raça en perill d'extinció.
  
c) Garantir en els estatuts la participació democràtica dels seus membres.
  
d) Disposar dels mitjans tècnics, de laboratoris i de personal apropiats per a la realització de les activitats subvencionades.
  
e) Estar oficialment reconeguda com a associació de criadors d'animals de raça pura per a la gestió del llibre genealògic.
  
f) Tindre aprovat, per acord del seu òrgan competent, la realització de les actuacions per a les quals se sol·licita l'ajuda.
  
g) No estar incurs en les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
Els beneficiaris hauran de complir les obligacions previstes en la present ordre, així com el que establix l'article 14 de la Llei 38/2003, de 17 de novembre, General de Subvencions i la resta de normes d'aplicació.
  
Article 3. Forma i termini de presentació de les sol·licituds
  
Els possibles beneficiaris hauran de presentar una sol·licitud, segons model que s'incorpora com a annex I de la present ordre, emplenada en tots els seus apartats, firmada pel representant legal i dirigida al conseller d'Agricultura, Pesca i Alimentació, a l'oficina comarcal corresponent al domicili del peticionari o a través dels sistemes establits en l'article 38 de la Llei de Règim Jurídic de les Administracions Públiques i del Procediment Administratiu Comú.
  
La presentació de la sol·licitud, per part del beneficiari, comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat Valenciana), i davant de la Seguretat Social.
  
El termini per a la presentació de sol·licituds es farà públic anualment mitjançant la publicació en el Diari Oficial de la Generalitat Valenciana.
  
A les sol·licituds s'haurà d'adjuntar la documentació següent:
  
a) Fotocòpia de l'acta fundacional, estatuts i CIF de l'entitat sol·licitant i justificant del poder de representació de la persona que firme la sol·licitud.
  
b) Certificat del secretari de l'associació conforme l'òrgan competent de l'entitat va adoptar l'acord de sol·licitar estes ajudes
  
c) Memòria inicial amb les actuacions per a les quals se sol·licita subvenció, que incloga els objectius que es pretenen aconseguir, els mitjans de què es disposa per a això i el pressupost estimat dels factors previstos per a cada actuació, agrupats per cada una de les quatre línies d'actuació previstes en la base primera, segons model de l'annex II de la present ordre.
  
d) Relació de visites a explotacions per al desenvolupament d'actuacions previstes en la memòria.
  
e) Certificat del nombre total d'animals que figuren actualment inscrits en el llibre genealògic i del nombre d'animals inscrits en cada secció del llibre.
  
f) Relació nominal dels propietaris dels animals inscrits amb informació de l'explotació i del nombre d'animals.
  
g) Fitxa de creditors degudament emplenada, segons model normalitzat, només per a aquelles entitats que concorren per primera vegada a la convocatòria o en cas de variació de dades.
  
h) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció d'esta obligació.
  
i) Declaració responsable de no estar incurs en les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
Article 4. Tramitació i esmena de defectes
  
A estos efectes es designa el cap de Servici de Producció i Sanitat Animal de la Conselleria d'Agricultura, Pesca i Alimentació com a òrgan competent en la instrucció del procediment de concessió d'estes subvencions.
  
Rebudes les sol·licituds, l'òrgan instructor comprovarà i verificarà que es troben degudament emplenades i documentades de conformitat amb allò que establix la base tercera de la present convocatòria.
  
Si la sol·licitud no estiguera acompanyada dels documents o dades exigides es requerirà a l'entitat sol·licitant perquè, en el termini màxim i improrrogable de deu dies, s'esmene el defecte, amb advertència que, si no ho fa, se li tindrà per desistit en la seua petició en la resolució que haurà de ser dictada en els termes previstos en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El cap del Servici de Producció i Sanitat Animal podrà demanar del sol·licitant tota la informació i documents que estime necessaris per a resoldre adequadament les peticions.
  
Article 5. Quantia i criteris per a la concessió de les ajudes
  
En el cas que les ajudes sol·licitades superen els fons disponibles, es prorratejarà el seu import entre les entitats sol·licitants de la subvenció que complisquen els requisits establits en la convocatòria.
  
L'import de l'ajuda concedida a cada beneficiari, respectant la quantitat màxima resultant del prorrateig, així com 12.020,24 e per associació i anualitat, es calcularà basant-se en el pressupost de despeses presentades per a les actuacions que s'aproven, sense superar els següents percentatges de finançament:
  
· 100% de les despeses en les actuacions previstes en les lletres a) i b) de la base primera.
  
· 50% de les despeses en les actuacions previstes en la lletra c) de la base primera.
  
· 70% de les despeses en les actuacions previstes en la lletra d) de la base primera.
  
Per a la consideració de quines despeses són subvencionables caldrà ajustar-se a tot el que disposa l'article 31 de la Llei 38/2003, de 17 de novembre, General de Subvencions, i admetre al seu torn com a despeses subvencionables les indicades com a possibles en el seu apartat 7.
  
S'establixen com a límits màxims per a despeses d'indemnització per desplaçaments, manutenció i allotjaments les vigents en l'administració de la Generalitat Valenciana.
  
Article 6. Resolució de les ajudes
  
Les sol·licituds seran estudiades i valorades per una comissió o òrgan col·legiat constituït a este efecte, que presidirà el director general de Ramaderia o persona en qui delegue i de la qual formaran part com a vocals el cap de Servici de Producció i Sanitat Animal, un tècnic d'este servici i el cap de la Secció de Foment Pecuari, que actuarà com a secretari.
  
La Comissió verificarà el compliment dels requisits i obligacions i valorarà que les actuacions per a les quals se sol·licita subvencions estiguen enquadrades entre les previstes en la base primera. Una vegada avaluades les sol·licituds, tenint en compte els criteris establits en la base quinta, s'emetrà un informe en què es concrete el resultat de l'avaluació efectuada.
  
L'òrgan instructor, a la vista de l'expedient i de l'informe de l'òrgan col·legiat, elevarà la corresponent proposta de concessió a l'òrgan competent per a la resolució del procediment, el qual resoldrà, dins dels límits de les disponibilitats pressupostàries, en el termini de seixanta dies hàbils a comptar des de l'endemà de la data de finalització del termini de presentació de sol·licituds.
  
En cas de falta de resolució expressa en este termini, es considerarà desestimada la sol·licitud d'ajuda.
  
La resolució es notificarà als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La pràctica d'esta notificació o publicació s'ajustarà a les disposicions contingudes en l'article 59 de l'esmentada llei.
  
Article 7. Justificació
  
Els sol·licitants que obtingueren una resolució favorable de concessió d'ajuda, hauran de comunicar la finalització de les actuacions al Servici de Producció i Sanitat Anima i adjuntar una memòria final explicant cada una de les actuacions realitzades i la seua incidència en la conservació i foment de la raça, reflectint el grau de compliment dels objectius recollits en la memòria inicial.
  
El termini per a la presentació de justificants es farà públic anualment mitjançant la publicació en el Diari Oficial de la Generalitat Valenciana.
  
Junt amb la memòria final s'haurà de presentar la documentació següent:
  
a) Compte justificatiu de les despeses de cada una de les actuacions desenvolupades, segons model de l'annex II, junt amb els justificants originals de les despeses subvencionables realitzades per a portar-les a terme i els seus justificants de pagament, així com allò que s'ha recollit en la resta d'apartats de l'article 30 de la Llei 38/2003, de 17 de novembre, General de Subvencions.
  
b) Quan l'import de les despeses subvencionables supere les quanties establides en l'apartat 3 de l'article 31 de la Llei 38/2003, de 17 de novembre, General de Subvencions, ofertes valorades i memòria que justifique l'elecció entre estes.
  
c) Certificat del nombre total d'animals que figuren actualment inscrits en el llibre genealògic i del nombre d'animals inscrits en cada secció del llibre.
  
d) Relació nominal dels propietaris dels animals inscrits amb informació de l'explotació i del nombre d'animals.
  
e) Relació de visites a explotacions per al desenvolupament de les actuacions previstes en la memòria.
  
Article 8. Inspecció i control
  
El Servici de Producció i Sanitat Animal podrà realitzar tots els controls administratius i inspeccions, sobre el terreny, que considere oportuns a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i condicions previstos en la present resolució.
  
L'acceptació d'estes ajudes implica que les associacions beneficiàries i els criadors inscrits en estes queden compromesos a col·laborar en els controls i inspeccions i a proporcionar qualsevol documentació que es considere necessària per a la comprovació del compliment dels requisits i li siga requerida per l'autoritat competent.
  
Article 9. Pagament de les subvencions concedides
  
Efectuades les comprovacions oportunes, amb un informe previ del Servici de Producció i Sanitat Animal, la Conselleria d'Agricultura, Pesca i Alimentació procedirà a tramitar el pagament de les ajudes que hagen sigut correctament justificades pel sol·licitant.
  
Es produirà la pèrdua del dret al cobrament total o parcial de la subvenció en el supòsit de falta de justificació o en el cas de concurrència d'alguna de les causes previstes en l'article 37 de la Llei General de Subvencions.
  
Article 10. Incompatibilitat de les ajudes
  
La percepció de les ajudes previstes en estes bases reguladores. Estes ajudes són incompatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
  
Article 11. Reintegrament de subvencions
  
Els beneficiaris de les ajudes estaran obligats al reintegrament total o parcial de les quantitats percebudes en els casos previstos en els articles 36 i 37 de la Llei General de Subvencions i els serà exigit l'interés de demora des del moment del pagament de la subvenció en els casos següents:
  
a) Incompliment de l'obligació de justificació o justificació incorrecta de les despeses subvencionades.
  
b) Obtenció de la subvenció sense reunir les condicions requerides per a esta.
  
c) Incompliment de la finalitat per a la qual la subvenció va ser concedida.
  
d) Incompliment de les obligacions imposades per l'administració als beneficiaris amb motiu de la concessió de la subvenció.
  
Quan la falta de justificació de les despeses subvencionables siga parcial, el reintegrament de la subvenció serà el que corresponga a estes despeses no justificades. Els incompliments a què es referixen els apartats b), c) i d), produiran el reintegrament total de la subvenció percebuda.
  
La resolució per la qual s'acorde el reintegrament de la subvenció serà adoptada per l'òrgan que la concedix, prèvia instrucció de l'expedient en què junt amb la proposta raonada del Servici de Producció i Sanitat Animal s'adjuntaran els informes pertinents i les al·legacions del beneficiari.
  
Les quantitats a reintegrar tindran la consideració d'ingressos de dret públic, resultant d'aplicació per a la seua cobrança allò que s'ha establit, per a esta classe d'ingressos, en la normativa vigent del Règim Econòmic i Pressupostari de la Generalitat Valenciana
  
Article 12. Revisió
  
Tota alteració de les condicions que s'han tingut en compte per a la concessió de l'ajuda o subvenció i, en tot cas, l'obtenció incompatible d'estes, a què es referix l'article 10, podrà donar lloc a la modificació de la resolució de concessió.
  
Article 13. Acceptació
  
La participació en esta convocatòria de concessió de subvenció suposa l'acceptació del seu contingut.
  
En tot allò no especificat en la present ordre caldrà ajustar-se al que disposa la Llei 38/2003, General de Subvencions, de 17 de novembre.
  
Article 14. Quanties màximes
  
Les quanties totals màximes de la present ordre així com la línia de subvenció que la finança es farà pública anualment mitjançant una resolució del conseller d'Agricultura, Pesca i Alimentació i la seua publicació en el Diari Oficial de la Generalitat Valenciana, per la qual s'establixen els imports globals per a cada exercici.
  
DISPOSICIÓ TRANSITÒRIA
  
Per a l'exercici 2005 l'ajuda es concedirà per un import total de 12.020 euros a càrrec de l'aplicació pressupostària 16.54.78.6756.202.27, línia T3082.
  
El termini de presentació de sol·licituds finalitzarà 15 dies naturals després de la publicació en el Diari Oficial de la Generalitat Valenciana i el de justificants finalitzarà el 30 de novembre del present exercici.
  
DISPOSICIÓ ADDICIONAL
  
Es delega en el director general d'Investigació i Innovació Agrària i Ramaderia l'exercici de la competència de resolució de la present ajuda.
  
DISPOSICIONS FINALS
  
Primera
  
Es faculta el director general d'Investigació i Innovació Agrària i Ramaderia a dictar les disposicions necessàries per al desenvolupament de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 28 d'octubre de 2005
  
El conseller d'Agricultura, Pesca i Alimentació,